《何朱二公假去卷册，忽尔来归，喜而作此》
清代·陈式金

烽烟又北扰，忧心日悄悄。篱菊虽丛开，怊怅幽思少。

昨夜灯花繁，入梦烟云绕。清晨一函投，全璧竟归赵。

封缄正花朝，开缄及秋杪。谁与殷洪乔，浮沈寄书杳。

故物故情重，新题新月皦。并惠尺素书，温意露言表。

逆诈到君子，毋乃所见小。前诗属费辞，不休徒自嬲。

释忧一欢醉，醉眠情未了。更取百回看，不觉扶桑晓。

作者简介：字以和，号寄舫，以同知分发浙江不赴。秉性恬憺，收藏书法名画，精于鉴别，喜山水，得元人超逸之致，筑别业于宅畔，名曰“适园”，园中画室曰“易画轩”，与人约画者，必以颂诗相易，一时四方名人投赠，题赠诗文成编行世。平日以书画吟咏自娱。著有《适园自娱草》。子羲唐丙戌进士，工部主事。